SKRIFTLIG FORESPØRGSEL E-2779/02

af Luigi Cocilovo (PPE-DE) til Kommissionen

(3. oktober 2002)

Om: Gennemførelse af forordning (EØF) nr. 1408/71 og 574/72 i forbindelse med aftalen mellem Den Europæiske Union og Det Schweiziske Forbund

Den schweiziske forbundslov om alders-, invalide- og livsforsikring fastsætter, at børn af en pensionist får udbetalt en supplerende rente eller pension, men ikke et egentligt familietillæg.

Fra den 1. juni 2002 udstrækkes gennemførelsen af forordning (EØF) nr. 1408/71(1) og 574/72(2) til Det Schweiziske Forbund i medfør af aftalen af 21. juni 1999 mellem Det Europæiske Fællesskab og Det Schweiziske Forbund. Kan Kommissionen oplyse, hvorledes bestemmelserne for pensions- eller rentemodtagere om kumulation af den schweiziske pension til fordel for børnene og de familietillæg, der er fastsat for disse børn i lovgivningen i andre medlemsstater, er blevet eller vil blive fastsat?

Anvendes bestemmelserne i kapitel 3 (pensioner) i forordning nr. 1408/71 eller bestemmelserne i kapitel 8 (ydelser til børn)? Hvorledes løses f.eks. spørgsmålet om en pensionist med bopæl i Italien, som har tilbagelagt sin sidste forsikringsperiode i Schweiz, og som i Schweiz er berettiget til en pensionsydelse til sine børn og i Italien til et børnetilskud? Hvorledes finder Domstolens domme anvendelse med henblik på fastlæggelse af et eventuelt differencetilskud?

Mener Kommissionen ikke, at dette problem kan løses gennem Rådets forordning (EF) nr. 1399/1999(3) af 29. april 1999, da den kun vedrører rettighederne for børn, der har mistet begge forældre eller en af dem?

(1) EFT L 149 af 5.7.1971, s. 2.

(2) EFT L 74 af 27.3.1972, s. 1.

(3) EFT L 164 af 30.6.1999, s. 1.

Svar afgivet på Kommissionens vegne af Anna Diamantopoulou

(30. oktober 2002)

Kommissionen ønsker at meddele det ærede medlem, at EF-reglerne om samordning af medlemsstaternes sociale sikringsordninger, og navnlig forordning (EØF) nr. 1408/71(1) og (EØF) nr. 574/72(2), indeholder detaljerede bestemmelser om udbetaling af ydelser til fordel for børn, der forsørges af pensionister i kapitel 8. Siden aftalen om fri bevægelighed for personer mellem Fællesskabet og Schweiz trådte i kraft den 1. juni 2002, gælder følgende regler også for Schweiz:

Artikel 77 i forordning (EØF) nr. 1408/71 indeholder bestemmelser for, hvilken medlemsstat, der er kompetent til at udbetale ydelser til børn, der forsørges af pensionister. Der skelnes mellem tilfælde, hvor pensionisten modtager pension fra kun én medlemsstat, eller fra flere medlemsstater: hvis pensionisten kun har ret til pension fra én medlemsstat udbetales ydelserne af denne uanset i hvilken medlemsstat, pensionisten eller børnene er bosat. Men hvis en person har ret til pension fra flere medlemsstater og er bosat i én af disse, skal den medlemsstat, hvor pensionisten er bosat, udbetale ydelserne til de børn, der forsørges af pensionisten.

Når en pensionist modtager pension fra mere end én medlemsstat, må der dog tages hensyn til Domstolens retspraksis vedrørende betaling af differencetilskud(3): hvis ydelsen til fordel for børn, der forsørges af pensionister, som udbetales af den medlemsstat, hvor pensionisten er bosat, er lavere end den ydelse, som ville blive udbetalt af en anden medlemsstat, som også udbetaler pension til den pågældende person, skal sidstnævnte medlemsstat udbetale et differencetilskud svarende til forskellen mellem den ydelse, der udbetales i henhold til medlemsstatens egen lovgivning og den ydelse, som udbetales af den medlemsstat, som pensionisten er bosat i. Dette princip finder dog kun anvendelse, når den pension, der udbetales i den første medlemsstat, udelukkende er baseret på forsikringsperioder, som er tilbagelagt i denne stat(4).

I henhold til Kommissionens oplysninger udbetales den schweiziske børneydelse, som det ærede medlem omtaler, til personer, der modtager en schweizisk pension til forsørgelse af deres børn. I egenskab af supplement til en primærpension kan det derfor betragtes som pensionstillæg i henhold til artikel 77 i forordning (EØF) nr. 1408/71.

Endelig vil en person med en italiensk og schweizisk pension, bosiddende i Italien, have ret til at modtage italienske familietillæg til forsørgelse af sine børn i henhold til artikel 77. Hvis retten til schweizisk pension udelukkende er baseret på forsikringsperioder tilbagelagt i Schweiz, uden hensyntagen til forsikringsperioder i andre medlemsstater, og hvis beløbet af de schweiziske børnetillæg til forsørgelse af børn er højere end i Italien, er denne person dog berettiget til at modtage supplerende tilskud fra de schweiziske myndigheder svarende til forskellen mellem de to beløb.

(1) Rådets forordning (EØF) nr. 1408/71 af 14. juni 1971 om anvendelse af sociale sikringsordninger på arbejdstagere og deres familiemedlemmer, der flytter inden for Fællesskabet; denne forordning er ajourført via Rådets forordning (EF) nr. 118/97 af 2. december 1996, EFT L 28 af 30.1.1997.

(2) Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af sociale sikringsordninger på arbejdstagere og deres familiemedlemmer, der flytter inden for Fællesskabet.

(3) Domstolens dom af 11.6.1991, sagsnr. C-251/89 Athanasopoulos, ECR [1991] I-2797; dom af 27.2.1997, sagsnr. C-59/95 Bastos Moriana, ECR [1997] I-1071; dom af 7.5.1998, sagsnr. C-118/96 Gomez Rodriguez, ECR [1998] I-2461.

(4) Domstolens dom af 27.2.1997, sagsnr. C-59/95 Bastos Moriana, ECR [1997] I-1071.